CELEX: 62008TN0304
Language: el
Date: 2008-08-05 00:00:00
Title: Υπόθεση T-304/08: Προσφυγή της 5ης Αυγούστου 2008 — Smurfit Kappa Group κατά Επιτροπής

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/30
            
         Προσφυγή της 5ης Αυγούστου 2008 — Smurfit Kappa Group κατά Επιτροπής
   (Υπόθεση T-304/08)
   (2008/C 272/57)
   Γλώσσα διαδικασίας: η αγγλική
   Διάδικοι
   
      Προσφεύγουσα: Smurfit Kappa Group plc (Δουβλίνο, Ιρλανδία) (εκπρόσωποι: T. R. Ottervanger, E. V. A. Henny, lawyers)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση της Επιτροπής σύμφωνα με το άρθρο 230 ΕΚ·
            
         
               —
            
            
               να καταδικάσει την Επιτροπή στα δικαστικά έξοδα της προσφεύγουσας.
            
         Ισχυρισμοί και κύρια επιχειρήματα
   Η προσφεύγουσα ζητεί, σύμφωνα με το άρθρο 230 ΕΚ, την ακύρωση της απόφασης της Επιτροπής N 582/2007, της 2ας Απριλίου 2008 (υπόθεση «Ενίσχυση προς την Propapier PM2 GmbH & Co KG-LIP C(2008) 1107») με την οποία η Επιτροπή ενέκρινε την κοινοποιηθείσα από το γερμανικό κράτος κρατική ενίσχυση προς την Propapier PM2 GmbH & Co KG.
   Η προσφεύγουσα, μια ιρλανδική εταιρεία διεθνούς συσκευασίας, υπέβαλε στην Επιτροπή μια ανεπίσημη καταγγελία κατά της χορήγησης σημαντικής ενισχύσεως για την κατασκευή (στην περιφέρεια Βρανδεμβούργου-ΒΑ στη Γερμανία) αυτού που θα αποτελέσει, σύμφωνα με την προσφεύγουσα, τη μεγαλύτερη χαρτοποιία στην Ευρωπαϊκή Ένωση. Η προσφεύγουσα υποστηρίζει ότι, αν και υπήρχαν σαφείς ενδείξεις ότι η επιδοτούμενη επένδυση θα έχει σοβαρές και δυσανάλογες συνέπειες επ' αυτής και επί του συνόλου του τομέα, η Επιτροπή θεώρησε ότι δεν ήταν απαραίτητη η διεξαγωγή επίσημης έρευνας, καθώς οι περιφερειακές ενισχύσεις ήταν μικρότερες από το μερίδιο αγοράς και από τα κατώτατα όρια της ικανότητας αύξησης που ορίζονται στην παράγραφο 68, περίπτωση α και β, των κατευθυντήριων γραμμών για τις κρατικές ενισχύσεις της περιόδου 2007-2013 (1) («κατευθυντήριες γραμμές για τις περιφερειακές ενισχύσεις») και, κατά συνέπεια, κήρυξε την εν λόγω ενίσχυση συμβατή με τη Συνθήκη.
   Η προσφεύγουσα, που είναι άμεσος ανταγωνιστής του δικαιούχου της ενίσχυσης, αμφισβητεί την απόφαση της Επιτροπής να μην κινήσει την επίσημη διαδικασία που προβλέπεται στο άρθρο 88, παράγραφος 2, της Συνθήκης ΕΚ για τους εξής λόγους:
   Πρώτον, σύμφωνα με την προσφεύγουσα, η Επιτροπή έπρεπε να κινήσει την επίσημη διαδικασία του άρθρου 88, παράγραφος 2, ΕΚ και του άρθρου 4, παράγραφος 4, του κανονισμού 659/1999 του Συμβουλίου (2) και να εξετάσει την ενίσχυση λεπτομερέστερα υπό το φως των αμφιβολιών που προέκυψαν σε σχέση με τις διαρθρωτικές δυσχέρειες της αγοράς και σύμφωνα με μια πιο ορθή εκτίμηση της αγοράς. Η προσφεύγουσα ισχυρίζεται ότι η Επιτροπή εσφαλμένα περιορίστηκε στην εφαρμογή των αυστηρών ορίων της παραγράφου 68 των κατευθυντήριων γραμμών για τις περιφερειακές ενισχύσεις και υπέπεσε σε πρόδηλη πλάνη εκτιμήσεως κατά τον υπολογισμό της αύξησης της παραγωγικής ικανότητας.
   Δεύτερον, η προσφεύγουσα ισχυρίζεται ότι η Επιτροπή παρέβη το άρθρο 87, παράγραφος 3, ΕΚ και τις κατευθυντήριες γραμμές για τις κρατικές ενισχύσεις στην περιφέρεια στο βαθμό που η προσβαλλόμενη απόφαση (i) δεν περιλαμβάνει ανάλυση των δυσμενών επιδράσεων της ενίσχυσης στους όρους των συναλλαγών και (ii) ερμηνεύει εσφαλμένα τις κατευθυντήριες γραμμές για τις κρατικές ενισχύσεις στην περιφέρεια. Ως εκ τούτου, προβάλλεται ότι η Επιτροπή, αντί να σταθμίσει τα οφέλη της περιοχής σε σχέση με τις επιπτώσεις της σημαντικής κρατικής ενίσχυσης στο σύνολο του τομέα, απλώς εφάρμοσε ένα κριτήριο αύξησης της παραγωγικής ικανότητας της τάξεως του 5 %, χωρίς να προβεί σε οικονομική ανάλυση. Επίσης, υποστηρίζεται ότι η εφαρμογή των κριτηρίων που ορίζονται στην παράγραφο 68 των κατευθυντηρίων γραμμών για τις κρατικές ενισχύσεις στην περιφέρεια είναι αντίθετη με τη Συνθήκη ΕΚ, δεδομένου ότι η εν λόγω διάταξη δεν επιβάλλει στην Επιτροπή να εγκρίνει αυτόματα όλα τα μέτρα ενίσχυσης που είναι κάτω των ορίων που καθορίζονται με αυτήν.
   Τρίτον, κατά την προσφεύγουσα, η προσβαλλόμενη απόφαση έσφαλε όσον αφορά τα πραγματικά περιστατικά και υπέπεσε σε πρόδηλη πλάνη εκτιμήσεως όσον αφορά τον καθορισμό της αγοράς και την αύξηση της παραγωγικής ικανότητας.
   Τέταρτον, υποστηρίζεται ότι η Επιτροπή παρέβη το άρθρο 87, παράγραφος 3, ΕΚ και τις κατευθυντήριες γραμμές για τις κρατικές ενισχύσεις στην περιφέρεια, στο μέτρο που η προσβαλλόμενη απόφαση περιέχει πρόδηλη πλάνη εκτιμήσεως ως προς τον χαρακτηρισμό του μέτρου ενίσχυσης.
   Πέμπτον, η απόφαση φέρεται ότι περιέχει σοβαρά νομικά σφάλματα, καθόσον έκρινε ότι ο χάρτης περιφερειακών ενισχύσεων 2007-2013 της Γερμανίας είναι συμβατός με τη Συνθήκη ΕΚ, καθόσον επιτρέπει στην Περιφέρεια Βρανδεμβούργου-ΒΑ να είναι επιλέξιμη για περιφερειακές ενισχύσεις σύμφωνα με την παρέκκλιση που προβλέπεται στο άρθρο 87, παράγραφος 3, περίπτωση α, της Συνθήκης ΕΚ για ολόκληρη την περίοδο 2007-2013. Επιπλέον, η προσβαλλόμενη απόφαση είναι εσφαλμένη, δεδομένου ότι αγνοεί τις άλλες ενισχύσεις που αφορούν το ίδιο σχέδιο.
   Τέλος, οι προσφεύγουσες υποστηρίζουν ότι η Επιτροπή παρέβη κατά την προκαταρκτική έρευνα τις υποχρεώσεις της περί επαρκούς αιτιολογήσεως της βάσεως της αποφάσεώς της.
   
      (1)  ΕΕ 2006 C 54, σ. 13.
   
      (2)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ 1999 L 83, σ. 1).